S tobom

Kada otvorim oči, vidim te.

Kada su dani tihi, čujem te.

Kada je nijemo sve, ja tvoje ime izgovaram.

Dok je vani hladno, s tobom je toplo.

Dok je noć, s tobom je dan.

Dok te drugi mrze, ja te volim.

Dok su drugi gladni ljubavi, ja sam tvoje sit.

Dok je drugima potrebno bogatstvo,

meni si dovoljna samo ti.

Dok je teško, s tobom je lako.

Luna Malnar, 8.r.

Kroz oči boje ljubavi

Ljubav je igra miša i mačke,

Zbog ljubavi tvoj život krene naopačke.

Svi uvijek znaju koje boje očiju njihova ljubav ima

te smišljaju neke rime koje dosadne su svima.

Plave kao more sjaju,

a njihove tajne samo neki znaju.

Zelene te u čaroliju daleku bace,

ima ih i u ljudi i u male mace.

Smeđe imaju jednu posebnu moć,

zaželiš odmah u zemlju nijansa poć'.

Meni su ipak draže malo više

oči kroz koje vidiš kako more diše.

U ljubavi bitno nije

koje si boje ili religije.

Zbog ljubavi se rade čuda raznorazna,

jao onima kojima su srca prazna!

Ena Dujmović, 7.r.

Ljubav

Nepoznat mi to još pojam,

još o njegovom značenju razmišljam.

Pod povećalom pokušam proučiti srce,

ali od ljubavi ni traga.

Pokušavam proučavati zaljubljene ljude,

nije mi jasno, samo jedni u druge bulje.

Istražujem zašto je crvena ljubavna boja,

od toliko istraživanja više nisam svoja.

Koliko god se trudila, ljubav se ne može pronaći

nju možeš samo čekati, jednom će doći.

Jelena Ostojić, 7.r.

Ljubav

Ljubav je kao najljepši cvijet,

ljubav je cijeli svijet.

Ljubav je svitanje zore,

ljubav je bistro more.

Ljubav je pjesma koja svira,

ljubav je kad ti srce zaigra.

Ljubav je ptica u letu,

dok šalje pozdrave svijetu.

Ljubav je kao najljepši san

koji sanjaš svaki dan.

Ljubav je kad se dva srca spoje,

ljubav smo nas dvoje,

srce moje i tvoje.

Ljubav je ova pjesma koju pišem,

Volim te još više!

Dora Donatella Stevanović, 6.r.

Što je ljubav?

Ljubav je kad netko nekoga voli,

kad tata voli mamu i pokloni joj ciklamu.

Ljubav je dobra, ali nekad i boli,

kao more bez soli.

Ljubav je kad se crveniš,

pa se za koju godinu i oženiš.

Ljubav je kad majka voli sina

pa ga vodi do kina.

Ljubav je kad ti se pojave leptirići u trbuhu,

kad ne možeš jesti kruh, bombone,

pa čak ni juhu.

Gabrijela Kučina, 5.r.

Kakva ljubav može biti?

Ljubav može biti prijateljska

i roditeljska.

Može biti crna i crvena.

Može biti bajna

i prema basnama.

Slatka i ljuta

ili iz kaputa.

Ljubavi mogu biti bilo koje boje: roze,

plave, žute i tirkizne,

ali uvijek su pravilne.

Nepravilna ljubav odmah je nestala,

u šumi se sakrila.

Mile ljubavi svud su na svijetu,

možda i na drugom planetu.

Bruna Bačić, 4.r.

Ljubavna pjesma

Zavoljeti je lako, to kaže svatko.

Dok kažeš: Keks,

Dok kažeš: Mrkva,

Srce ti je veliko kao kuća!!!

Lucija Jakovljev, 1.r.

Neobična ljubavna pjesma

On joj je ružu dao, koju je u vrtu ubrao.

Ona mu je vratila i rekla da je ružan

pa je bio jako tužan.

Jednog se jutra probudio s idejom

da pokuša s maminom orhidejom.

Orhideju joj je dao,

bar je znao da je pokušao!

Danas su par

jer joj je dao pravi dar.

Orhideja još joj na prozoru stoji,

dok mama svoje u čudu broji…

Isabella Pikunić, 3.r.

Neobična ljubav

Ljubav je slana kao sol,

ljubav nam donese veliku bol.

Ljubav je slatka kao šećer,

donese ti ugodnu večer.

Ljubav je bijela kao mlijeko,

za ljubav ti treba još netko.

Ljubav ima tisuću mana,

ali ipak svi ju želimo u nama.

Ljubav je baš neobična,

ali je dio moga bića.

Duje Lukačić, 3.r.